
A szárítás módjának hatása a  Ca2Al-téteges kettős hidroxid (Ca2Al-LDH) szerkezetére és a glükonátion és oxalátion szerkezetmódosító hatásának jellemzése a Ca2Al-LDH-ban

A réteges kettős hidroxidok angol nevükön layered double hydroxides (LDHs) olyan szervetlen vegyületek, melyek rétegeit két-, illetve háromértékű fémionok alkotják. A természetben nagy számban előfordulnak, és már sok és változatos összetételű képviselőjüket állították elő. A leggyakrabban használt előállítási mód az együttes lecsapás volt. Az LDH-k, többek között, felhasználhatók nagy szerves molekulák hordozójaként, katalizátorként, illetve katalizátorhordozóként.
Az általunk tanulmányozott Ca2Al-LDH, a hidrokalumit, egy nagyon fontos köztitermék a Bayer-eljárásban. A folyamat során Al3+-ot és NaOH-ot nyernek vissza úgy, hogy közben az LDH-ból CaCO3 képződik. További jelentősége ennek a réteges kettős hidroxidnak az, hogy az oldatban jelenlévő szerves és szervetlen anionok a rétegek közé be tudnak épülni (interkalálódni).
A kísérleteink során az együttes lecsapás módszerével Ca2Al-réteges kettős hidroxid mintákat állítottunk elő úgy, hogy a rétegközi tér karbonátion-tartalmát és a kapott szilárd anyagok szárításmódját változtattuk. A minták jellemzése (röntgen-diffraktometria, pásztázó elektronmikroszkópia) során kiderült, hogy a szárítás módja befolyásolta a kapott réteges kettős hidroxidok részecskeméretét. A kísérleteink másik része arra irányult, hogy jellemezzük a glükonát- és oxalátion szerkezetmódosító hatását a Ca2Al-LDH-kban. Az ilyen vizsgálatokat az indokolja, hogy az említett két vegyület kristályosítási méregként van jelen az ipari folyamatban.

